text: Kraftig torden og skybrud på vej
  18 juni 2012 kl. 08.48
  Et kraftigt tordenvejr er på vej fra det vestlige Tyskland op over Danmark. DMI venter det rammer vestkysten ved 12-tiden og dækker hele landsdelen klokken 14.
  Meteorolog, Kamilla Busk-Nielsen, fra DMIs vejrcenter i Skrydstrup, varsler op mod 25 millimeter regn på bare halvanden time i det meste af landsdelen. Samtidig vil der være masser af torden i uvejret.
  - Det tegner temmelig vådt og det vil være skybrudslignende tilstande, siger Kamilla Busk-Nielsen.
  Tirsdag og onsdag vil et højtryk kortvarigt stabilisere vejret, inden nye fronter med regn igen når frem til landet fra syd og sydvest.
  